b"\n_START_ARTICLE_\nBeer Tuvia\n_START_SECTION_\nHist\xc3\xb2ria\n_START_PARAGRAPH_\nEl 1887, un grup d'immigrants de Bessar\xc3\xa0bia (aproximadament l'actual Mold\xc3\xa0via) van fer ali\xc3\xa0 i van fundar un moixav que van anomenar Quastina, en honor a un poblat \xc3\xa0rab ve\xc3\xad, gr\xc3\xa0cies al finan\xc3\xa7ament del bar\xc3\xb3 Edmond de Rothschild. La col\xc3\xb2nia no prosper\xc3\xa0, especialment per la manca d'aigua, els atacs dels habitants \xc3\xa0rabs de la rodalia i les desavinences amb el patrocinador._NEWLINE_El 1896 una associaci\xc3\xb3 d'Odessa n'adquir\xc3\xad els terrenys i nous colons van arribar-hi i van canviar-li el nom, rebatejant-la Beer Tuvia. El moixav va ser arrasat un altre cop durant l'aixecament \xc3\xa0rab de 1929 i va haver de ser abandonat._NEWLINE_El 1930 van tornar-hi nous habitants. Despr\xc3\xa9s de trobar-hi aigua, el moixav va ren\xc3\xa9ixer definitivament fins que, cap a finals dels anys quaranta, ja era el centre d'una \xc3\xa0rea rural densament poblada.\n_START_SECTION_\nEconomia\n_START_PARAGRAPH_\nL'economia local es basa en el conreu, especialment dels c\xc3\xadtrics, i en l'agricultura intensiva. Tanmateix, al terme municipal tamb\xc3\xa9 hi ha un pol\xc3\xadgon industrial amb diverses empreses instal\xc2\xb7lades._NEWLINE_La localitat disposa, a m\xc3\xa9s, d'un important laboratori per a les malalties de l'aviram de corral, que ha dut a terme nombroses an\xc3\xa0lisis i investigacions relacionades amb casos de malaltia de Newcastle o de diarrea neonatal bovina. A Beer Tuvia tamb\xc3\xa9 hi ha la facultat Achva College, un centre d'educaci\xc3\xb3 superior adjunt a la Universitat Ben Gurion i especialitzat en magisteri i pedagogia."